— Так, нейкі вельмі кароткі перыяд мы лічыліся пры Горкаўскай філармоніі. Але перспектыва працы ў ёй нас не задавальняла. І неяк наш добры знаёмы — маскоўскі канферансье і пісьменнік Сямён Камінскі — паведаміў, што патрабуецца калектыў у Куйбышаўскую філармонію, пазнаёміў з яе дырэктарам Канстанцінам Лісіцыным. Як цяпер памятаю, у Куйбышаў (цяпер гэта Самара) мы прыляцелі 10 верасня 1975 года і засталіся там на доўгія гады. У студзені 1976-га выйшаў першы міньён, які ўключаў песні “Клён” і “Словы”. Праз месяц пасля яго выдання нікому невядомы гурт прачнуўся знакамітым. Досыць сказаць, што мы па дзесяць разоў збіралі ў Маскве ўсе самыя лепшыя залы і стадыёны!